R5dwMg/zh-wiki-yue-long huggingface dataset:
香港網絡新聞工作者聯盟批評，警察單方面嘅修訂限制封鎖線內媒體嘅數量，變相將媒體分成唔同階級，小型媒體、網媒、獨立記者、學生記者畀警察排除咗，令採訪權變得唔平等，強調政府新聞處發布系統只係消息渠道，唔係用來衡量何謂媒體。
佢哋又質疑，喺好多社會運動入面，網媒拍攝唔少重要新聞片段，《米報》拍下8.31太子站事件、《丘品新聞》直擊西灣河警員開槍事件、《啤梨晚報》拍到印尼女記者被警察射眼、《拾玖傳媒》影到孕婦喺旺角被警員推跌等，警察咁做係要打擊公眾知情權。
三菱Rosa喺1960年面世，當時由新三菱重工業出，叫三菱Rosa。喺1964年三間由三菱重工業拆出嚟嘅公司合番埋做三菱重工業，三菱Rosa正式成為三菱Fuso旗下產品，並喺1966年取代同廠MB720小巴嘅地位。
1960年，新三菱重工業推出咗三菱Rosa，型號係B10型。佢係由同廠嘅「三菱Jupiter」貨車底盤發展而成，車身大概長5.4米，款式同當年嘅平治O319相似。佢初時係用JH4汽油引擎，但好快就有得揀KE31柴油引擎。
1966年，三菱重工業推出廉價版Rosa，全車輕量化，車身大概長5.85米，款式同B10同埋B20系有啲唔同。最早出場嘅係B12型，行單尾胎，配KE42汽油引擎或者KE63柴油引擎。1969年廉價版Rosa有小改動，車頭燈由四盞圓燈改成兩盞方燈，水箱網轉咗款，車側指揮燈加大咗，配KE47汽油引擎或者4DR1柴油引擎，另新增孖尾胎版本。
1973年，Rosa作出第一次大改款，所有Rosa車身款式統一。首先推出嘅短陣版，全長6.12米，除咗原有嘅4DR5同埋KE47引擎以外，亦有得揀4G53汽油引擎。型號有行單尾胎嘅B200、B205、B207，同埋行孖尾胎嘅B210、B215、B217。
1986年，三菱推出第三代Rosa，有短陣同埋長陣版，同時單尾胎版絕咗跡。新設計車身引入咗更多人體工學設計，車頭燈可以係圓燈或方燈，有啲車有車側指揮燈。第三代Rosa可以揀嘅引擎都係四氣缸，初時可以配4G53、4D30、4D31同埋新增嘅4D32直接噴注柴油引擎。
1990年，Rosa作咗一次小改，車咀設計修改咗，車頭燈稍為向下移。新增咗兩款直接噴注柴油引擎選擇，包括4D33同埋有渦輪增壓嘅4D34，另外亦開始有得揀自動波。日本本土嘅高級規格開始有得揀前獨立避震。
1995年，Rosa嚟多一次小改。車咀設計再一次修改，車頭燈同當時嘅Aero Bus MS8/MM8系列相似，不過亦有啲車係用兩對方形車頭燈。4D35直接噴注柴油引擎取代咗日本本土市場嘅4D33引擎選擇。
2011年，Rosa嚟多一次小改。車咀設計變咗少少，原本喺左邊安全車窗對上嘅Rosa標誌搬咗去車頭水箱網。氣墊避震選擇取消咗，而前後葉片彈簧避震嘅版本改為只限出口。日本本土版引擎選擇改為新開發嘅4P10，佢亦被出口去一啲歐盟五型排放標準嘅地方用。
2019年底三菱Fuso向日本本土推出新嘅Rosa型號，外貌同早一年推出嗰款冇大分別，但增加咗一系列行車安全裝置，司機位佈局改為同同期Canter貨車一致，型號改為BE7同埋BG7系。2020年底開始，Rosa BE7系開始向海外推銷。
Coaster喺1982年出到第二代，到1992/1993年推出第三代，2017年推出第四代。除咗較為普遍嘅小巴版之外，豐田亦喺1984年推出Coaster嘅大型貨Van版，並喺1995至2004年間出過四驅版Coaster小巴，同埋喺1997至2007年間出過混能版Coaster小巴。
1980年代開始，豐田一直有運Coaster底盤畀葡萄牙嘅Salvador Caetano嵌車身，是為Caetano Optimo。另外自1996年起，有Coaster係以日野呢個牌子賣，是為日野Liésse II。
1969年2月豐田推出第一代Coaster，車身由荒川車體工業生產，全長6.08米，有單尾胎同埋孖尾胎版，高級規格有得揀冷氣版。作為同廠Dyna貨車嘅姊妹車種，型號代碼同Dyna共用一個「U」字，型號有配5R汽油引擎嘅RU18同埋2J柴油引擎嘅JU18。
1982年5月豐田推出第二代Coaster，頭軸改用扭力桿式前獨立避震，全部行孖尾胎。新設計嘅荒川車身，有得揀嵌入式車門，車頭燈可以係圓燈或方燈。另外亦新增長陣版，有全長6.18米同埋6.86米兩款。
1984年8月，Coaster大型貨Van版喺日本本土推出，車廂後面有一大個吉位擺貨。同年豐田開始出Coaster底盤畀葡萄牙嘅Salvador Caetano，車身由後者做，並以Caetano Optimo呢個名喺歐洲賣。
255米或者6.99米，另外亦出現過由短陣改短尾輪跨而成、長5.4或5.5米嘅超短版，同埋由長陣加長尾輪跨而成嘅超長版。另外亦為薩爾瓦多推出雙門版，尾門擺喺尾輪跨。初時嘅引擎選擇，有3B、14B、1HZ、1HD同埋3RZ。
1995年，豐田向日本本土推出四驅版Coaster，採用同廠Mega Cruiser四驅車嘅驅動組件，行單尾轆兼有全獨立避震，車身比尾驅版本高咗一截。佢亦係第一款Coaster用15B渦輪增壓引擎，1996年開始15B亦有作為歐盟二型排放引擎賣出口，不過只配落尾驅版。
2004年，因應日本平成15年廢氣排放標準實施，日本本土嘅柴油車改配日野N04C引擎，而1HD亦自此冇再配落Coaster度，同時四驅版宣佈停產。2004年10月，Coaster嘅車身生產事業轉咗畀豐田車體。
賣去歐洲嘅第三代Coaster同第二代一樣安排，都係由豐田出Coaster底盤畀Salvador Caetano，車身由後者做。最初嘅車身係Optimo III，1996年改成Optimo IV，2000年改成Optimo V。
喺八九十年代，中國大陸係豐田Coaster嘅主要出口市場。由成都一汽同埋豐田合資嘅四川一汽豐田，2000年開始喺中國大陸生產豐田Coaster，喺當地嘅型號名係「柯斯達」，淨係有出左軚長陣版，中國大陸車型代號SCT6700系列。
2016年12月22號，豐田宣佈推出第四代Coaster，由2017年1月23號開始賣。由呢一代Coaster開始，車身生產由豐田車體喺愛知縣嘅吉原工場改咗去豐田車體屬下嘅岐阜車體。新車身嘅骨架經過強化，加強翻側保護，車廂空間亦增加咗。
第四代Coaster一開始只有長6.255米嘅短陣版同埋長6.99米嘅長陣版，未有同時推出超長陣版。而由短陣改短尾輪跨而成嘅超短版仍然有賣。日本本土嘅引擎選擇淨係得日野N04C系列，佢亦有作為歐盟五型或以上排放引擎賣出口，2022年開始亦可以揀2.
鄧炳強自稱喺西環長大。1987年喺香港中文大學畢業，跟住加入皇家香港警察任職督察，駐守過刑事調查工作、國際聯絡事務同埋行動指揮等多個單位。2006年至2008年被借調去法國里昂嘅國際刑警組織秘書處出任刑事專項主任，並喺任內擢升爲國際刑警有組織犯罪及暴力罪案組主管。
鄧炳強喺2007年晉升爲高級警司，2012年晉升爲總警司，2015年晉升爲助理警務處長，出任港島總區指揮官同埋主管人事部。2017年晉升爲高級助理警務處長，並獲委任爲行動處處長。2018年獲委任爲警務處副處長，成為警務處「二哥」，接替退休嘅副處長劉業成，11月24號生效。
有關言論引起公眾廣泛批評，民主黨立法會議員許智峯發信畀公務員事務局要求跟進鄧炳強嘅行為。高教公民指責佢公然侵犯學術自由同院校自主，又發起「一人一信 支持蔡俊威」行動，要求張公正處理蔡嘅個案，守護學術自由同院校自主，同時亦呼籲全香港巿民參與聯署。
香港記者協會晚上發聲明譴責，指佢喺毫無實質證據下「大放厥詞」，向傳媒作出無理指控，要求佢收回有關言論。記協又反駁，香港傳媒過去發表嘅民調，大多數由獨立機構發表，認為公眾有能力判斷呢啲民調有冇公信力。記協又提到，警察喺反修例風波入面，持續暴力對待前線記者，而鄧炳強亦無信守承諾，調查舊年5月一單有關警務人員，喺山東街要求記者踎低同對佢哋噴射胡椒噴劑嘅事件，形容鄧炳強嘅發言係進一步抹黑傳媒、形同喺傷口上灑鹽，嚴重破壞雙方關係，要求警方停止踩踏同埋傷害新聞業界。
香港大學法律學院首席講師張達明指，執法人員、特別係鄧炳強作為紀律部隊首長，係更加要嚴守無罪假定原則，要去講實際證據，鄧炳強嘅言論畀人觀感係未審先判。民權觀察發言人沈偉男亦批評鄧炳強嘅言論非常唔理想，釐清傳媒作為第四權，有監察政府施政嘅天職，香港重視新聞自由，傳媒工作者理應喺唔受恐懼嘅情況下監察政府。
香港浸會大學新聞系高級講師呂秉權認為，鄧炳強嘅言論係預先準備，潛台詞就係「傳媒危害國家安全」，傳媒喺文明地方向來都百花齊放，應該容許有唔同風格嘅傳媒存在，並以事實為基礎作報道。《蘋果日報》總編輯羅偉光回應話，作為執法部門首長發表針對傳媒嘅言論，係典型推卸責任嘅講法，認為傳媒挑起所謂仇恨、分化，令人質疑係咪要畫更多紅線，日後更嚴厲打壓傳媒。
2011年1月11號，佢接替鄧竟成成為新任香港警務處處長。佢曾經係3月6號嘅反財政預算案遊行後，向記者講過「為咗執法，向示威人士道歉係天方夜譚」。但係對嗰啲「愛字頭」嘅左派團體做嘅暴行行為，渠就顯得好斯文。
鄧竟成喺1976年7月加入香港警隊，任職見習督察。佢曾經出任警隊多個唔同嘅前線職位，包括駐守警察機動部隊同特別任務連。佢喺2003年12月被升為警務處副處長，到咗2007年1月16日就升做警務處處長。
顏理國，CBE，QPM，CBIM，前香港警務處處長，曾經做過英國倫敦警察廳高級警官，後來獲委任為英國內政部英格蘭及威爾斯警察總監之一。喺1983年獲委任為香港警務處副處長，去到1985年至1989年就任皇家香港警務處處長，亦係香港最後一任非華裔警務處處長。
拿督韓義理，CBE，LVO，QPM，CPM，FBIM，已故英國殖民地資深警務人員，喺1964年至1967年擔任砂拉越警察總監、喺1967年至1973年擔任斐濟警務處處長，去到1973年被調任皇家香港警務處助理處長，最終喺1979年至1985年獲委任為皇家香港警務處處長。
，日本陸軍大佐，喺1941年12月25號到1945年1月18號香港日佔時期擔任香港憲兵隊隊長，期間虐待同埋濫殺大量無辜市民，所以有「殺人王」嘅稱呼。野間賢之助喺大日本帝國無條件投降後被審判為戰爭罪犯，喺1946年被判處死刑，第二年5月問吊。
堅入英軍，本來係第卌一團嘅人，卌一團係步兵團，期時駐印度一帶。佢職至今日叫嘅上尉。1833年10月27號，佢同派禮士對掉，轉咗去廿六團。第廿六團，同係步兵團，亦名金馬倫，期時亦駐印度。喺鴉片戰爭之時，個團派咗去同大清打仗，而堅其時係一團之首，之後移到香港。
1841年1月26號，英國人按穿鼻草約登陸香港島之水坑口，當時大清同英國都未有確認，直至1842年《江寧條約》始定。之不過英國人照開埠，籌組政府，當時香港之首係義律，因爲堅喺有舟山經驗，識治理唐人，就係理想人選。
堅長年留喺香港，比英廷任命嘅香港總督重要耐。除咗開埠之首，英國駐華商務大臣義律之外，亦事首幾任總督，計有砵甸乍、爹核士、般含、寶寧、羅士敏。1859年5月寶寧離任，不在港，堅就做署理香港總督，總理香港事宜，直至1859年9月，羅士敏接任港督。
堅集司法同行政於一身，所以得罪佢無好結果。泰倫係當時香港公務員，其人正直，向上司舉報，堅嘅買辨，以堅之名貪污，結果無得做公務員。佢不服，搞《華友西報》，時時批評堅不是，到最後，喺堅退休離港前一日，爆佢大鑊。
冼錦華唔俾錢叫雞案喺2002年5月16號由香港廉政公署揭發，香港警務處毒品調查科高級警司冼錦華喺2001至2002年三次免費接受香港妓女賣淫作為報酬，向香港黑社會操縱嘅娛樂場所提供警方掃蕩行動嘅情報，轟動香港。
犯案嘅係當時29歲嘅梁禮仲，冇精神病記錄。單案嚮2008年12月2號開審，佢承認因為工作方便，嚮電腦查到好多市民資料，用嚟追女仔。2009年9月18號，梁禮仲因觸犯一項強姦、三項非禮以及一項妨礙司法公正罪而被判坐12年監。
自從2014年雨傘運動，香港警察就出現針對示威者嘅選擇性執法現象，例如戴口罩嘅黑社會人士喺警員面前襲擊示威人士，但前線警員扮睇唔到，刻意放生打示威者嘅人。2019年反修例運動，香港各區都有市民自發設立連儂牆，但經常俾人破壞。
即使有市民報稱受襲，警方往往只列作糾紛處理，警員唔會拘捕甚至護送破壞者，有區議員批評警方包庇滋事者，同時又高舉胡椒噴霧恐嚇街坊，縱容個別人士恐嚇市民。而最明顯嘅警黑合作案例就係2019年7月21號元朗襲擊事件。
2019年7月21號發生元朗襲擊事件，警方喺早有情報顯示當晚將會有事發生嘅情況下，唔事先部署同阻止呢件襲擊事件發生。當晚元朗站同附近一帶，有市民俾人襲擊，但警方冇到場處理，差館更加拉閘唔理市民。最後班差人要喺事發39分鐘之後先至去到元朗站。
雖然當晚係就係有好多媒體做現場直播，之後網上都流傳好多影片，但係隔成半年警方其實都冇拉到幾多人，大家都覺得差人喺度包庇黑社會襲擊市民。一直有睇住反修例衝突事態發展嘅監警會專案組成員都話，721係收例風波咁多過月以來港人嘅最大心結，警方當晚行動咁表現，連佢都覺得「匪夷所思」，但自己查呢單案就困難重重，半年以來一直搵唔到涉事嘅元朗同八鄉指揮官，搞到呢位阿sir都話「唔知怎向公眾交代」。
其實喺案發之前7月17號屬於大嶼山警區嘅警員陳耀華已經喺 Facebook 發表「21/7來吧」嘅言論，佢仲「預告」721將會有事發生，更加令市民懷疑721元朗襲擊事件是香港警察同黑社會預先策劃嘅一場襲擊。
2020年3月9號《明報》頭條報道，佢地翻查最新一份《財政預算案》文件，發現警方話喺2019年「15分鐘內回應新界區緊急求救電話」達標率有97.9%，《明報》問警方呢個數字有冇計721，但佢地一直冇回應。
於是《明報》自己推算，將721當晚2.4萬個報案電話都計埋落去，發現果個全年達標率其實只得71.5%。而喺刊登報道嘅同一日，立法會財委會會議都有議員追問條數點計出黎，警務處總警司李雅麗先承認上年果8.
警方仲話721當晚報案中心三個鐘收到兩萬幾個電話，當中有1100幾個電話係接通，以全年收到8萬幾宗緊急求助案件去睇，話其實果晚報案中心嘅表現，對全年電話報案接聽率影響輕微咁話，佢地仲話當晚3個鐘有2.
4萬個來電，質疑係網民事前號召要癱瘓999系統。但呢個講法受到議員質疑，議員仲話警務處抽調鐵路警區人手到港島行動基地嘅做法唔恰當，結果搞到元朗警力唔足以處理721元朗襲擊事件，曾志豪更認為癱瘓999嘅講法係警方抹黑報案者，又喺不同報告淡化同無視721事件，而且仲想為警隊「漂白」自己721當晚嘅表現。
2020年2月9號，多名警隊高層，包括謝振中總警司﹑郭嘉銓總警司同江永祥高級警司被揭發喺黃埔一間酒家包廂設宴，期間相鄰包廂嘅客人為香港黑社會14K元老「老漢」嘅門生 Peter，令人懷疑雙方同時出現喺同一餐廳並非巧合，而係警方同黑社會預先安排嘅聚餐，引起警黑勾結嘅嫌疑。
吳志森指，自反修例事件以來已有多宗警方以言入罪被律政司撤控嘅案例，可見香港警察滥捕問題嚴重，警察情緒控制欠佳亦增加法庭工作同成本，亦賠上法治，即使當事人獲判無罪，但被拘捕後扣留四十八小時到上庭嘅日子，已經為當事人以至一般市民帶來壓力。
2020年3月8號，網民自發到將軍澳悼念周梓樂逝世四個月，活動期間有警員將市民帶去停車場搜身。網媒 Flash Media Hong Kong 拍到片，影到七個蒙面差人情緒失控，輪流以粗口鬧爆一男人，仲要求佢向佢地逐一道歉直至佢地滿意為止，當呢班差人發現記者正喺高空拍攝，就大聲呼喝叫佢熄機，仲要佢交出所拍低嘅相片同影片，仲質疑記者身份，話佢咁係「挑戰警察」，最後記者被帶到一邊截查，差人態度一樣惡劣。
根據警察通例，警員須喺執勤時將警員編號展示喺其制服上，同時佩戴委任證，從而俾大家識別佢嘅身份，如果警察做出不當行為，有關識別可以俾市民作出投訴。但自從反修例運動於2019年6月開始，警員喺執勤時開始唔佩戴委任證，如果市民要求檢視委任證，反而將市民嘅要求視為挑釁同「阻差辦公」，同時，警員開始以唔同方法遮住制服上面嘅號碼。
不過警方就話展示警員編號會令佢地俾人起底，又話個別小隊嘅制服冇空位擺號碼，之後又要求警員必須喺佢地件制服展示「行動呼號」卡，之不過呢個做法冇被嚴格執行，反而有警員喺佢地件制服佩上能夠「振奮士氣」嘅飾物，好似「警察勁揪」咁，結果公眾只覺得警隊高層解釋牽強，又冇紀律。
香港有好幾間電視台同網上媒體都會將公眾活動，例如示威、遊行、衝突場面直接放到鏡頭直播，喺持續半年以上嘅反修例運動，唔少香港警察嘅暴行被記者嘅直播鏡頭拍低，直接展現喺香港市民以至國際社會眼前。正因為咁，前綫警員與記者嘅衝突變得無日無之，有警員更開始以「黑記」呢個對應「黑警」嘅代名詞嘲諷記者，質疑記者鏡頭只針對警察。
因反修例運動而來嘅警暴問題唔斷被被媒體揭露，香港警察對記者嘅態度亦開始變得強硬。警方唔但以封鎖線、突擊搜身等手法阻以記者進行直播同採訪，更動輒以非法集結、藏有武器、阻差辦公為由扣留/拘捕記者。而個別媒體如立場新聞、有線新聞同now新聞嘅記者，更多次被前綫警員針對，甚至直噴胡椒噴霧而事前未被警告。
種種有違新聞自由事件引起市民同傳媒界譁然，香港記者協會同攝影記者協會其後發表聯合聲明譴責有關警員為涉嫌違反《個人資料條例》，又指過去半年警方不斷打壓新聞工作者，妨礙新聞自由。立場新聞記者林彦邦更概嘆，咁嘅採訪經歷喺深圳河以北見慣見熟，冇諗到時至今日喺香港居然可以體驗，恐怕往後會成為常態。
2019年12月8號，喺「國際人權日」遊行期間，有警察針對民陣召集人岑子杰嘅性取向，喺岑勸告示威者返回行人路上時話佢係「死 gay 佬」。同樣係同性戀者嘅富商劉定成就話呢班差人唔識尊重人，仲潤佢地話「有差人直到無倫咪又係會貪錢去影裸照！
2019年9月，網上流傳一張中文科工作紙，當中有一條成語填充題，話差人「實際上卻與黑幫暗中勾結，置市民生死於不顧」。涉事學校保良局何蔭棠中學回覆傳媒證實有呢件事，指果位老師已經承認過失同道歉。保良局同校方話佢地唔接受呢個做法，而教育局亦話聯絡左學校了解，要求校方徹查同嚴肅跟進，而佢地亦會根據《教育條例》同《香港教育與專業守則》處理，指教師如果有失德行為可能會取消佢個教席。
2020年2月23號, 跑馬地孔聖堂中學一名教職員喺私人社交平台轉發一篇睇落似係支持警方、實質暗串「黑警」嘅藏頭詩後，有差人睇到於是投訴，之後孔聖堂中學校董會喺未有調查結果嘅情況將呢位老師停職，被網民質疑係打壓言論自由，違背左佢地嘅創校宗旨。
有啲親中派嘅支持者指控示威者採取暴力手段，破壞一啲商店同公共設施。不過，之後有媒體報導同網上片段流傳疑似示威者破壞嘅情況，但呢啲示威者竟然有唔少警察先會有嘅裝備，有啲人就質疑，呢啲破壞其實係香港警察、甚至係中共武警公安假扮示威者去做，目的係抹黑示威者，為鎮壓找藉口。
2020年3月18號，路透社引述消息，話有4000幾名中國人民武裝警察部隊成員駐紮喺香港，佢地參與左鎮壓香港示威者嘅行動，仲有香港警察陪同中國武警到前線。中國武警同解放軍都係由中國共產黨中央軍事委員會直接領導，而現任中共中央總書記兼中央軍委主席係習近平。
不過，去到2023年7月，前區議員兼海外港人組織「蘇格蘭香港人」嘅創辦人郭子健，就喺社交媒體轉述中國一間健身房嘅廣告，入面其中一位教練叫朱亮肌教練，喺佢嘅描述當中提及「曾服役于武警机动总队，参稳定2019香港暴乱⋯⋯」，間接證實當年呢個說法。
香港警察喺處理元朗襲擊事件時嘅「冷處理」態度令唔少香港人反感，甚至令原本政治冷感嘅人O嘴，大家都覺得香港警察冇晒專業操守同道德價値。而且佢地每次俾人質疑，唔係避談就係左右言他，公共關係課警司江永祥仲要話「係由於一班人帶領示威者到元朗牽引成件事」，企圖為輿論吹風，唔負責任又不斷抹黑受害人，令更多市民對警隊反感，結果搞到警民關係嚴重撕裂。
721事件被認為係「全民覺醒」嘅轉捩點，令好多人睇到警黑原來一直合作。自此以後香港警民關係急轉直下，前線警員同示威遊行市民更成日衝突，而港鐵都因為處理危機不力受到市民杯葛，甚至激發更多示威者以武力抗爭。
香港民意研究所於2019年發布發布民調顯示全港超逾一半市民對香港警察零信任，民調總監梁啟智指出，市民對警察信任崩盤很大程度源於重大嘅事件如元朗襲擊事件同太子站襲擊事件，同埋新屋嶺扣留中心屢傳警暴等，市民認為警方有很多隱瞞，呢啲都係造成唔信任嘅原因。
由於警暴頻臨失控，港警選擇性執法、執法唔公，面對公眾又唔能開誠報公，香港市民對警察愈見反感但卻有心無力，民間開始流行一些針對警察嘅口號如「黑警死全家」，另外亦以此衍生出一些文宣產物，例如新春揮春、通訊軟件貼圖等， 讓市民面對時局無力鬱悶之時心理上可稍稍得到紓緩。
浸會大學新聞系高級講師呂秉權指出，市民認為警員「貪生怕死、貪資源」，又喺抗疫期間仍然搞聚會，冇成為防疫中堅，形容警員表現係「負資產」。臨床心理學家葉劍青指，社會出現整體嘅「反警現象」，係呢場運動嘅條件反射。
2019年10月13號，中華民國內政部移民署喺互聯網上回應有關於大批香港警察因企圖逃避對佢們濫用暴力嘅制裁而移民臺灣嘅傳聞時，以「香港黑警」來稱呼香港警察，以「將不法和犯罪阻絕於境外」一句否認傳聞。呢個帖文發表只係短短三個鐘頭，就已經得到30,000個讚好、4,000幾位網民留言，當中有唔少留言都係「感謝臺灣」。
喺香港反逃犯條例修訂運動期間，有啲親中派嘅支持者指控示威者採取暴力手段，破壞一啲商店同公共設施。不過，之後有媒體報導同網上片段流傳疑似示威者破壞嘅情況，但呢啲示威者竟然有唔少警察先會有嘅裝備，有啲人就質疑，呢啲破壞其實係香港警察、甚至係中共武警公安假扮示威者去做，目的係抹黑示威者，為鎮壓揾藉口。
喺香港反修例運動期間，有啲民眾發現自殺案件數字節節攀升，而且海上發現唔少浮屍，有學者質疑呢啲自殺案件唔單純。自6月12號之後，每10天嘅自殺案件都維持在大約10人左右，但去到8月21號到31號，自殺案件突然飆升至18人，咁啱就係新屋嶺事件曝光嘅時間。
為咗搵番有關失蹤者，有網民聯同社工、私家偵探等開設「被捕人士關注組」Telegram群組同埋其他Facebook專頁，盡可能上載所有被捕者嘅資料。其中facebook群組「香港失蹤人口關注組」喺2020年3月28號接受蘋果日報訪問嘅時候表示，仍然有二百至三百人未被搵番，每日平均有六十多個尋人帖子，有遊行示威嘅日子會更多。
不過，雖然警方正式回應嘅時候否認，但係喺香港警察入侵理工大學校園事件嘅審訊，有被告就引述入侵理大校園嘅警察對佢進行嘅恐嚇，話有警察對佢哋講「你有無發覺呢排多咗好多浮屍？」，對話恐嚇示威者同串連反修例運動示威者被自殺或失蹤嘅爭議入面。
喺香港反送中運動期間，網上就曾經流傳一啲片段，警察喺街頭執行壓制反送中抗爭嘅任務嗰陣，拎住警棍同盾牌對住鏡頭舞動，似乎做緊一啲恫嚇嘅動作，又顯得興奮異常，好似跳舞咁。有網民質疑，呢啲係咪食咗毒品或興奮劑之類藥物嘅表現。
深水埗警區喺2020年2月拘捕一啲露宿者，話佢哋涉及藏毒藏械，但有露宿者向民主派立法會議員邵家臻求助，話自己被插贓嫁禍，並由喺露宿嘅公園嗰度被警員毆打，財物亦比破壞。警方最初否認事件，更反對議員索取公園監控嘅影像，最後喺邵家臻採取法律行動要求強制索取之前，警方採取行動，分別以公職人員行為失當罪同埋妨礙司法公正拉咗9個警員，悉數停職調查。
香港警察同黑社會關係泛指香港警務處或個別警務人員同一啲黑社會犯罪組織或黑社會活動之間嘅關係。表面上警察同黑社會係對立，根據香港《社團條例》，任何人如屬非法社團嘅成員，即屬犯罪，最高刑罰為監禁7年。實際上有唔少黑社會組織一直控制住香港嘅色情行業、毒品販賣，亦涉及盜版嘅活動同染指小巴路線嘅營運，高峰期會員人數達20多萬，所以有啲人就流傳着「警察管黑社會，黑社會管治安」嘅說法。
多年嚟，香港警察都被報導，有警員沉迷，甚至自己經營賭博。有部分意見就認為，紀律部隊工作性質同埋警隊內部賭風，會容易令人沉迷例如賭博呢啲不良嗜好，最終可能會走投無路，輕則無咗份工，重則為解決債務而知法犯法甚至自殺。
令一啲警員去到病態賭博嘅地步，部分原因包括香港警察內部嘅賭風，同埋警察嘅工作壓力。有成功戒賭嘅警察過來人，曾經喺戒賭服務機構入面分享，提到80年代嘅時候，警察入面賭風十分風盛，已成為同事之間社交、消遣娛樂嘅首選，差館入面每日都可以接觸到麻雀、啤牌、十五湖等等。
喺2003年，香港警察以諾團契牧師陳一華接受訪問嘅時候提到，而家警方會要求警員前往澳門時要申報，亦有舉行教育講座，內部亦會為警察提供輔導，又有推廣一啲有益身心嘅活動。不過，有警員就話，就算警隊嘅心理專家話保密，有債務問題嘅人都唔敢去見，擔心會被革職。
香港位於華南沿岸地區，受到亞熱帶海洋性氣候嘅影響，所以有好多唔同類似嘅生態環境，例如濕地、森林、灌叢同海岸邊等唔同嘅生態環境，加上位於「東亞－澳洲鳥類遷徙」路線上，好多遷徙性鳥類每年都會途經香港之後再向南飛，或者喺香港過冬，所以雀鳥品種非常豐富。
香港嘅爬蟲類動物其實都幾多，中國嘅原生爬蟲類差唔多有成 400 種，當中有五分一可以響香港搵到。香港嘅爬蟲類動物包括十幾種龜、22 種蜥蜴同 51 種蛇，其中只有鮑氏雙足蜥同拉氏盲蛇係香港特有種。而鱷魚以前亦有可能喺香港出現過，不過頂唔順人為壓力而絕種。
爬蟲類比起兩棲類動物犀利嘅地方係可以適應到唔同嘅環境。森林、草原、濕地，灌木叢、紅樹林都可以搵到佢哋。有啲品種嘅港分布範圍仲好廣，例如盲蛇就係其中之一。而黑斑水蛇 只鍾意住響紅樹林，所以喺香港分布範圍唔多。
香港大多數爬蟲類動物都係以食肉為主，唔同品種對大自然都有著唔同嘅貢獻，例如海龜可以控制水母嘅數量，蜥蜴捕食害蟲，蛇會捕食老鼠，而緬甸蟒蛇或水巨蜥甚至可以捕食年幼嘅野豬。而佢哋亦都係蛇鵰、果子狸等大型動物嘅主要食物，所以係食物鏈嘅重要一員。
香港爬蟲類動物嘅生存受到唔同程度嘅威脅，有好多蛇、蜥蝪同龜都俾人捉嚟食同做中藥，令到一啲品種被濫捕，數目不斷減少。好似金錢龜就係其中之一。另外，人為放生、棄養或者意外走甩嘅外來物種亦為香港郊野帶嚟唔少生態問題。
物種保育方面，Fellowes et al.確認咗香港四十幾種爬蟲類動物響本地、區域性甚至全球性保育方面都受到關注。漁農自然護理署嘅兩棲及爬行動物工作小組，亦喺2002年開始進行全港嘅生態基線調查，並根據依次調查嘅最 新結果同通過與本地兩棲及爬行動物學家之間嘅交流，檢討現時爬蟲類動物嘅保育狀況。
兩棲類可以分為有尾目同無尾目兩大類。有尾目嘅特徵係身體比較修長、擁有一條長尾巴同明顯嘅頸部，響水中或者陸地上生活。香港嘅原生有尾目只有香港瘰螈1種，呢種瘰螈響清澈嘅山溪生活，響香港嘅低地同高山都有分布。
雖然兩棲動物可以水陸兩棲，但佢哋仍然好倚賴水，尤其係繁殖時期。香港急速嘅城市發展破壞咗唔少兩棲動物重要嘅濕地，而咁樣會令一啲低地物種數量明顯減少，例如以前棲息響稻田嘅尖舌浮蛙近年已經絕種。個體嘅生存，尤其係一啲較敏感嘅兩棲動物，亦受到水源污染同酸雨等威脅，因為佢哋嘅皮膚具滲透性，好容易受污染物影響。
保育方面，Fellowes et al.確認咗香港12種需要受到關注嘅兩棲類。漁農自然護理署嘅「兩棲及爬行動物工作小組」響2002年開始進行基線調查，並根據依項嘅調查最新結果，以及通過同本地兩棲及爬行動物學家嘅交流，檢討兩棲類嘅保育狀況。
香港以至華南一帶，都係屬於亞熱帶地區，因此昆蟲種類非常之多，包括超過 230 種蝴蝶、2000種飛蛾同115種蜻蜓等，當中亦有香港獨有嘅品種。由於昆蟲嘅適應能力同繁殖能力都好強，所以香港過去幾百年來，原始環境就算點樣俾人大量開發，破壞，都冇影響昆蟲嘅優勢。
插水係個通常用喺足球方面嘅用語，指喺球場上扮嘢，務求呃球證做出有利自己嘅錯誤裁決。球場上最常見嘅「插水」方法，係某球員假扮被對手「侵犯」到跌低，然後詐諦受咗傷而好痛噉捵地，博取球證判罰對方，或者畀己隊踢個罰球。
維多利亞公園游泳池，係香港港島東區嘅一個公眾游泳池，喺銅鑼灣興發街維多利亞公園，由康樂及文化事務署管理。舊游泳池1957年啟用，2013年9月16號由新游泳池取代。維多利亞游泳池係香港首座公共游泳池，新舊場館游泳池都係香港水深最深、提供最多座席嘅游泳池場館。
係條凈扱住肚腩下面同大肶之間嘅位嘅褲。喺男女嘅生理之間，呢種褲係有唔同嘅設計。佢好似條三角形嘅底褲噉，而腰邊嘅長就分開咗1.5英寸同3英寸嘅版本。呢種褲喺游水嗰陣比較貼身同舒適，重會突出着泳褲嘅人嘅體型出嚟。
喺邊種水上活動入面，成日都着到三角泳褲嘅，例如游水、衝浪、跳水等。呢種游水褲喺成個地球都幾流行下。喺歐美地區入面，成日都見到有游水泳客着住條三角泳褲入去水上樂園嗰度。呢種泳褲係啱水上活動同日光浴，而且乾得好快，重可以着喺條長褲或短褲入面。
一般嘅三角游水褲都係用咗深蓝、深紫同黑色等呢啲暗嘅色調嚟整。重有光嘅黃色、綠色、紅色等呢啲顏色比較靚嘅游水褲。雖然市場度有白色嘅游水褲，但佢嘅質量好差，一落咗水之後，條褲嘅透明度降低到凈係得返50%到。
而家嘅一件頭係有膊帶兼冇袖、連身嘅女式游水衫同埋緊身式嘅游水衫。同好早以前嘅游水衫唔同嘅係，一件頭並冇遮住背脊地方到身體，重有窄嘅胸罩上面嘅膊頭位凈係得兩條帶沊響度。成件嘢好似坦克裝噉，都係冇袖嘅緊身裝或全身連體衫褲噉。
另外一種比較新嘅一件頭係外殼體品種，個樣係緊身裝同沖浪衫嘅混合版，佢幾乎冚嗮成身同手腳咁滯。雖然喺倫理嚟講，好似冇點腳踏實地嘅感覺，但係佢降低咗喺游水嗰時，水對游水裝嘅摩擦力。呢種一件頭係用咗高科技嘅質地材料嚟降低水對人游緊水嗰時嘅阻力。
天水圍新市鎮，(Tin Shui Wai New Town）嚮香港新界西北部元朗區入面，係香港新市鎮之一，第2個元朗區新市鎮，人口約30萬。天水圍新市鎮附近有個洪水橋新市鎮，地圖北面再去就係係深圳灣同前海灣咁。
小鼷鹿行動十分靈敏，最叻匿埋。夜晚出沒，性格謹慎細膽，除咗繁殖期，多數單獨活動。日頭匿埋響草叢，動作相當敏捷機警，跑嗰時好似兔咁跳躍。游水之後會暫時喪失行走能力。主要生活喺熱帶山地丘陵茂密嘅森林灌叢同草叢。
盧氏小樹蛙，又叫盧文氏樹蛙同盧文樹蛙，係一種樹蛙科動物，係香港特有嘅物種，響赤鱲角、大嶼山同蒲台島呢啲地方搵到。盧氏小樹蛙個身又短又細，平均長度只有 1.5 厘米。盧氏小樹蛙係喺1952年第一次俾人發現。
盧氏小樹蛙係由業餘自然學家約翰·盧文喺1952年喺南丫島一個山窿度發現。1953年，個山窿冧咗之後大家都以為盧氏小樹蛙絕種。直到 1984年，盧氏小樹蛙再度響南丫島出現。後嚟有人喺大嶼山、赤鱲角同埋蒲台島發現佢哋。
琵鷺都有個大大件琵琶嘴，而黑臉琵鷺生得同白琵鷺好似，不過就細隻啲，而塊面就係黑色，面板裸露，冠羽短兼蓬鬆。體長76厘米，重一公斤。繁殖期黑臉琵鷺冠羽同胸羽毛都變黃色，好顯眼。休息嗰時，個頭會躺喺係身體上。
香港建築師學會前身香港建築師公會由27位畫則師喺1956年9月3號組成，旨在提昇建築設計、促進同輔助汲取各種相關藝術同埋科技知識，同埋提高會員嘅專業服務水準。後來香港建築師學會重得到英國皇家建築師學會認可。
《蠟筆小新》係日本嘅漫畫同卡通片，由臼井儀人所畫。故事嘅主角叫做小新，係個讀緊幼稚園嘅細路仔，成日模仿大人嘅行為，尤其係鹹濕方面。但因為佢係個細路仔，大人都冇嗮佢符。漫畫原本係畫畀大人睇嘅，不過佢抵死嘅情節、得意嘅畫風，令到佢同時受嗮大人細路嘅歡迎。
黑翅長腳鷸嘅分類一直存有爭議，有啲人認為佢可以分為5個品種，亦有啲人認為呢個種有啲係亞種。北美洲嘅黑翅長腳鷸喺眼後面有一塊白斑，喺鳥類DNA分類系統中，被認為係一個種Himantopus mexicanus。
黑翅長腳鷸分布喺歐洲東南部至南部、印度、中國同東南亞、北非、澳洲、加拉巴戈斯群島、夏威夷、加拿大中部同南部、美國西部同東南部。中國嘅新疆西部、青海東部同內蒙古西北部繁殖，喺台灣、廣東同香港等地過冬，全境有過境紀錄。
黑翅長腳鷸常集群水邊泥土堆或者稻田嘅田埂上築巢，亦會同燕鴴、鳳頭麥雞、澤鷸等水鳥一齊築巢。築巢材料主要用石仔、泥土、蘆葦、枯草為主。呢種水鳥暫未列入受保護雀鳥，但喺香港係受法例保護。2009年5月，香港濕地公園首次發現佢哋喺園內築巢生蛋。
遮打花園嘅前身係香港木球會，人稱打波地。1851年興建，設有木球會會所同埋木球場。木球會租約喺1971年終結前，亦成為當時社會同埋傳媒嘅話題。喺1970年11月18號嘅《南華早報》，就引述咗皇后像廣場及大會堂建築師Alan Fitch嘅意見，佢認為嗰笪地係世界級藝術館同埋博物館嘅理想場地。
1975年，木球會搬咗去黃泥涌峽，土地則做咗地鐵中環站嘅建築地盤。遮打花園首階段工程喺1978年完成，並且局部開放。地鐵嘅尖沙咀至中環段雖然喺1980年通車，但係直到1983年地鐵出口工程完成，遮打花園先至完全開放。
香港公園喺前域多利兵房上半部。1979年，香港政府決定將域多利兵房嘅下半部，留畀商業用，其他部份就用嚟做公園。當年英皇御准香港賽馬會有份捐錢起一部分。公園最後喺1991年5月由港督衛奕信爵士主持揭幕儀式。
公園文化設施有視覺藝術中心同茶具文物館，重有好多康體設施，好似香港壁球中心、室內運動場同太極園。公園裏面有好多動植物畀人睇，有尤德觀鳥園、溫室等。其他地方重有花園廣場、奧林匹克廣場、兒童遊樂場同食堂。
香港公園入面有條14年歷史嘅長滑梯，係唔少80後至00後嘅童年回憶。康文署喺2015年1月以「冇零件而難復修」為理由拆咗條長滑梯。事件引發市民喺facebook度開咗個叫「還我香港公園長滑梯」嘅群組嚟發起聯署，要求康文署原址重建長滑梯。
公園係喺1936年起，嗰年1月英王佐治五世駕崩，香港政府就用佢個名來同香港兩個公園。另一個係九龍佐治五世紀念公園，喺油尖旺區）改名。香港佐治五世紀念公園嘅外牆，係由古老嘅大麻石整嘅，再加埋好多好耐歷史嘅細葉榕樹。
百子里公園，香港公園之一，遊樂場之一，喺中環山上，英文叫Pak Tsz Lane Park。公園喺百子里，百子里好隱閉，與三家里相連。公園實情畀唐樓包圍，喺結志街、卑利街、荷李活道，同鴨巴甸街中間。公園係孫中山史蹟徑一部分，面積一萬七千呎，呂元祥建築師事務所畫則，康樂及文化事務署管。
公園依山而建，有兩層設計。仿二十世紀初中環舊民居。公園右方，有段四五十米長嘅革命歷史展覽，展示一八九五年到一九〇三年革命史，尤其有講輔仁文社興衰四段，講及楊衢雲同謝纘泰等人，一八九二年成立文社。其後文社各人，加入香港興中會，同孫文喺一八九五年末部署廣州起義，不幸敗露。
一九〇〇年，策動惠州起義失敗，楊衢雲身分暴露，翌年為大清暗殺、孫文撰寫悼念書信石雕、謝纘泰欲報仇，於一九〇三年廣州策劃第三次起義失敗後，輔仁文社漸漸地淡出革命史及資料。公園亦展示輔仁文社創立時社員合照，以及設立發光二極管觸控式螢幕展示革命資料。
公園分三區，結志街入口可通往「革命起源展示區」，展示區內，有座四米闊、五米高嘅亭架，刻有反清《輔仁文社序》。上面有創會會員所寫「人欲明道達理，必先內修心性，外盡倫常」等的字句，地上亦刻有以英文所寫成社綱原文。
皇后像廣場原名中央廣場，1897年政府將廣場改用而家個名。中文名入面「皇后」呢個詞實際係政府官員將英文「女王」一詞「Queen」誤譯而嚟。而英文名就只係用「Statue」代表女皇嘅銅像，亦因為噉，唔知情嘅外地人士會誤以為皇后像廣場係得名自昃臣嘅銅像。
公園喺干諾道西以北，面積三公頃四，1997年開張。公園初頭叫西區公園，2002年政府用孫中山曾經響西區活動過做理由，改用而家個名紀念佢。公園響2008年開始翻新，2010年重開，加咗紀念孫中山嘅元素，包括一座孫中山銅像。
山頂花園，又名山頂公園，香港公園之一，遊樂場之一，喺扯旗山山頂，喺柯士甸山道四十號對面，英文叫Victoria Peak Garden。行政上歸中西區。設施有狗公園、寵物公園。公園二十世紀五十年代啟用，舊日係市政局管，如今歸康樂及文化事務署管。
灣仔峽公園，香港公園之一，遊樂場之一，喺灣仔司徒拔道，英文叫Wan Chai Gap Park，而原名叫灣仔峽道遊樂場。行政上歸灣仔區。實情佢喺灣仔峽個坳頂，唔向灣仔峽嗰邊，而南向香港仔。公園全日開放。
隔甘道就甘道遊樂場。公園東北係坳頂，幾條路交叉相駁，灣仔峽道、山頂道、司徒拔道、布力徑、甘道、金馬倫山道、中峽道，通通駁埋一處。公園南面，金馬倫山道又叉出香港仔水塘道。所以公園四通八達，行山熱門中途地。
寶雲道花園，香港公園之一，遊樂場之一，喺灣仔寶雲道，英文叫Bowen Road Garden。行政上歸灣仔區。設施有狗公園、寵物公園、花園、寵物共享公園，以及公園座椅、狗糞收集箱。公園日日廿四小時開放。
修頓遊樂場，香港公園之一，遊樂場之一，喺灣仔盧押道，英文叫Southorn Playground。行政上歸灣仔區，康樂及文化事務署管。設施有硬地球場、籃球場，以及七人足球場。由於有波地，又叫，修頓球場。
灣仔海濱長廊，香港公園之一，遊樂場之一，喺灣仔鴻興道，即前灣仔公眾貨物起卸區，英文叫Wan Chai Waterfront Promenade。行政上歸灣仔區。面積一公頃二，設施有狗公園、寵物公園。二〇〇七年四月一號開張。
黃泥涌道新月花園，香港公園之一，遊樂場之一，喺黃泥涌跑馬地，英文叫Wong Nai Chung Road Crescent Garden。佢實情喺正快活谷馬場南端，跑馬地電車站側邊。黃泥涌道喺處半圓位，公園窄長有如娥媚月，故名新月。
柴灣公園，香港公園之一，遊樂場之一，喺港島柴灣，翠灣街嗰處，山處為童軍山。公園面積七公頃一三，1993年4月21號開張。設施有公園、硬地球場、籃球場、網球場、緩跑徑、健身徑、模型船池。以及七人足球場。
鴨脷洲公園，香港公園之一，遊樂場之一，響鴨脷洲東北，鴨脷洲大街，鴨脷洲大橋之北，英文叫Ap Lei Chau Park。行政上歸南區。設施有共融遊樂設施，有門球場、排球場、硬地球場。球場為七人足球場。
鴨脷洲風之塔公園，香港公園之一，響鴨脷洲鴨脷洲邨側邊，喺利枝道，英文叫Ap Lei Chau Wind Tower Park。公園面積兩公頃六二，以前係城巴車廠。2009年9月28號開張。行政上歸南區。
數碼港海濱長廊，香港公園之一，遊樂場之一，喺數碼港，亦即鋼綫灣、大口灣填地之上，佔地六十萬呎，英文叫Cyberport Waterfront Park，亦有人叫佢數碼港公園。笪地原本係用來起四號幹綫，因為喺一九九九年決定起數碼港，而變為公園。
公園原為四號幹線預留地，政府於二〇〇三年九月，向電訊盈科批出短期合約，將數碼港對出預留地，用來做「靜態康樂及園景」之用，要開放畀公眾。不過無規定公園用料。公園二〇〇五年二月局部開放，設歐式庭園，初期用塑膠植物，有假青松、亦有牡丹、百合。
到五月底，有準新人喺處影相，發現園內塑膠植物，暴曬下出臭味，其後畀傳媒揭發。負責管理公園盈科大衍地產發展有限公司就回話，「法式公園設計較複雜」，暫時用塑膠擺設展示設計，公司確認設計後，先至改用真正植物。
馬坑公園一帶，原本係寮屋區，一九九八年拆晒，交畀香港房屋委員會發展，興建馬坑邨、龍欣苑，以及龍德苑。二〇〇一年，房屋委員會原本計劃起盆景主題公園，不過環保團體批評要砍伐太多樹木，而被逼擱置。擱置幾年，房二〇〇八年重新提出，保留原貌為原則，終於開工，二〇一〇年秋落成，並於二〇一一年一月十七號正式啟用。
鎮海樓公園係香港香港島南區淺水灣的東南部嘅一個公園，喺1970年代中起好，係一個好傳統嘅中式公園。公園入面有兩座高10幾米嘅天后像同觀音像，亦都有海龍王、河伯、麻姑同壽星公等等嘅雕塑。園入面重有萬壽亭、長壽橋同象徵「金鰲獻壽」嘅鰲魚雕塑，香港拯溺總會嘅總部都響公園入面。
櫻桃街公園，香港公園之一，遊樂場之一，喺大角嘴海庭道九號，同埋渡船街、櫻桃街一住夾住，英文叫Cherry Street Park。行政上歸油尖旺區，由康樂及文化事務署管。設施有草地球場、網球場、排球場、緩跑徑、健身徑、露天劇場。
九龍佐治五世紀念公園，英文King George V Memorial Park, Kowloon，原本為King George's Field，係香港嘅公園同遊樂場，嚮九龍官涌，佐敦一帶。佢係喺佐敦道以南，廣東道以東，港景峰同官涌市政大廈以北，廟街同上海街以西。
九龍佐治五世紀念公園喺1940年8月開始起，並喺1941年6月11號晏晝6點，由當年嘅香港輔政司史美代替因為腳病嚟唔到嘅香港總督羅富國爵士主持開幕，公園喺1940年10月開始動土，承包商禮記公司用咗8個月時間，使咗7萬蚊港幣先起好。
而正門原本係 Raoul Bigazzi 製作嘅精致中國牌坊式青銅門。公園個名係為咗紀念死咗嘅英王佐治五世，佔地94,000平方呎，係當時九龍最大嘅公園。公園用仿中國官殿牌樓嘅園林設計，中間重有英王佐治五世嘅銅像添，兩邊都係兒童遊樂設施，包括韆鞦等等，係由「兒童遊樂場委員會」捐出嚟。
九龍公園位於香港九龍尖沙嘴，係九龍第二大公園，僅次於摩士公園，佔地十三公頃四七，由康樂及文化事務署管理，入場唔使錢。行政上歸油尖旺區。設施有公園、硬地球場、手球場、緩跑徑、健身徑、露天劇場。以及七人足球場暨手球場。
九龍公園前身係威菲路軍營，1967年，駐港英軍停止使用呢個軍營之後，市政局於1970年2月喺原來嘅地址改建成公園，佔地11.79公頃，並喺1970年6月24號，第24任香港總督戴麟趾爵士主持揭幕。公園曾經喺1980年代初由前英皇御准香港賽馬會耗資達3億港元進行重建工程，並喺1989年2月完成擴建，面積擴展至13.
奧海公園，香港公園之一，遊樂場之一，喺九龍大角嘴，英文叫Olympic Plaza，亦有人寫Olympic Park。公園實情架空，而非喺地面，兼且橫過一段海庭道。由柏景灣、奧海城、富榮花園、香港紅十字會總部包圍住。
大包米，又叫黑頭角同訊號山，係香港九龍尖沙嘴東南近岸邊一座山仔，個樣似包米咁。座山原本係海角，喺尖沙嘴澳仔同紅磡灣之間，南面對住維多利亞港。後尾佢三面都填晒海。1907年到1933年間，皇家香港天文台喺座山度報時。
大包米另一個名叫黑頭角，英文叫Blackhead Point。黑頭係英文Blackhead直譯，個名原本係一個歸化咗嘅德國人Friedrich Johan Berthold Schwarzkopf，佢將個姓Schwarzkopf改成英文名Blackhead。
1907年皇家香港天文台喺黑頭角起座訊號山訊號塔，取代原來水警總部嘅報時塔。因為咁嘅關係，大包米又叫做訊號山。訊號塔起好之後，天文台喺1908年1月，將原本喺水警總部嘅時間球，搬到訊號塔，同香港船隻報時。
1980年，市政局接管個山，修復訊號塔。重修後，1981年辟做訊號山公園，家下歸康樂及文化事務署管。訊號塔開畀公眾參觀，而屋仔就改成公廁。同時，火車由尖沙嘴縮到去紅磡。大包米對出嘅填地，就用咗來起新世界中心，同海港隔絕。
尖沙咀東海濱平台花園，又名星光花園，香港一公園，喺九龍尖沙嘴東，西為漆咸道南，北為麼地道，南為梳士巴利道。花園為「尖沙咀東部交通接駁系統」一部分。花園開全日，由旅遊事務署興建，康樂及文化事務署管理。花圉於二〇〇七年八月開張。
星光大道上四個銅像，以及部份明星手印，二〇一五年十一月十五號，遷至「星光花園」。花園亦有幅連環繪圖，長六十三米長，叫「星光大電影」，展出十幾部香港電影嘅經典場面同角色。唯原有一百零七個明星手印，初時只有二十個手印能重新放置在經仿製的手印架上。
市政局百週年紀念花園嘅位置前身係九廣鐵路連接何文田同尖沙咀站之間路軌嘅其中一段。1950年代，呢度曾經有中途站。九廣鐵路將終點站改為紅磡站之後，將路軌拆咗。原址就開闢成為公園，喺1983年啟用，咁啱係市政局成立100週年，所以就得到呢個名。
西九龍海濱長廊，香港公園之一，遊樂場之一，喺西九龍填海區，九龍柯士甸道西同雅翔道交界，英文叫West Kowloon Waterfront Promenade。行政上歸油尖旺區。設施有公園、單車徑、單車場。
藝術公園，香港一公園，喺官涌對出填地，為西九龍文化區一部份，行政上歸油尖旺區，英文叫Art Park。公園前身為西九龍海濱長廊一部份，佔地廿三公頃，二〇一六年六月開工起。二〇一七年十二月，部份公園及海濱長廊，陸續開放。
海防道兒童遊樂場，香港公園之一，遊樂場之一，喺尖沙嘴九龍公園徑，英文叫Haiphong Road Children's Playground。行政上歸油尖旺區。設有兒童遊樂場，後設為寵物共享公園，以及狗糞收集箱。
個場原本叫九龍公園徑兒童遊樂場，英文則名Kowloon Park Drive Children's Playground。原名只以佢貼住馬路，九龍公園徑而名。之不過，佢同九龍公園名好似，地方好近，然而又唔相通，怕人誤以為去到九龍公園。
荔枝角公園係香港一公園同遊樂場，喺荔枝角荔灣道一號，地方甚廣，喺荔枝角灣填地之上，近美孚新邨，行政上歸深水埗區。公園由康樂及文化事務署打理，設施有公園、硬地球場、網球場、籃球場、排球場、門球場、手球場、滑板場、緩跑徑、健身徑、露天劇場，以及七人足球場。
園喺美孚新邨以南填地之上，為香港玫瑰園計劃填地。荔枝角個荔枝，嶺南名菓，因而起個傳統嶺南庭園。園分十景，有「有鳳來儀」、「群星邀月」、「橋廊畫舫」、「月起薰來」、「觀雲逐月」、「奕亭殘局」、「溪流影月」、「北門茵綠」、「健康去屣」，以及「泰然自若」。
中有大池，屋宇環繞伸延，院落迴廊布局，呈嶺南風格，有陶塑、瓦、灰塑、石雕同木砌等，而假山石以英德太湖石為主。此外，園內多對聯，以明、清、民國至今粵人作品為主，如梁啟超、康有為、李文田、葉劍英、黎簡、劉華東、高劍父同陳璞等。
南昌公園，香港大公園之一，遊樂場之一，喺九龍深旺道二十號，畀連翔道、欽州街西同埋海輝道圍住，英文叫Nam Cheong Park。行政上歸深水埗區。設施有共融遊樂設施。公園一九九八年啟用，家下由康樂及文化事務署管理。
通州街公園，香港公園之一，遊樂場之一，喺深水埗通州街，鄰近南昌邨同埋港灣豪庭，英文叫Tung Chau Street Park。公園1989年10月29號開放嘅。行政上歸深水埗區，康樂及文化事務署管。
賈炳達道公園，香港公園之一，遊樂場之一，喺九龍城賈炳達道， 九龍寨城公園邊，英文叫Carpenter Road Park。行政上歸九龍城區。設施有硬地球場、籃球場、排球場、單車徑、單車場、緩跑徑、健身徑。
公園佔地6000平方米，根據康文署，係「以文化同藝術為主題嘅公共休憩空間」。公園前身係馬頭角牲畜檢疫站嘅一部分，已經荒棄多年。2015年，九龍城區議會將嗰度列入社區重點項目計劃，並利用一次性一億元撥款興建。
海心公園，香港公園之一，遊樂場之一，喺旭日街，英文叫Hoi Sham Park。行政上歸九龍城區。1972年6月28號正式啟用，家下由康樂及文化事務署管。公園設有海心亭、兩個足球場、兒童遊樂場，籃球場等。
海心公園本來係海入面嘅一個島仔，叫「海心島」，原址有一座海心廟，供奉龍母，香火鼎盛，善信來回都要坐艇，島上面怪石嶙峋，其中以魚尾石最似。起海心公園係因為香港政府喺1962年至1970年期間喺土瓜灣沿海進行大型填海工程，於是就將嗰陣時嘅海心廟搬到家下呢度。
九龍仔公園係香港一公園同遊樂場，喺九龍仔延文禮士道13號，行政上歸九龍城區。設施有草地球場、硬地球場、籃球場、滾軸溜冰場、緩跑徑、健身徑、狗公園、寵物公園、十一人人造草地足球場、十一人天然草地足球場同七人硬地足球場。
喺1964年公園落成之前，嗰度曾經係格仔山嘅其中一個山，後來1950年代嗰座山剷平咗之後，港府曾經係計劃喺嗰度起一條大概500米長嘅東寶庭道，不過條路起咗東西兩邊之後就冇再起落去，原定嘅東寶庭道中間路段就變咗依家嘅九龍仔公園。
樂富公園，香港一公園，喺九龍樂富富安街。公園一九七〇年落成，坐落山坡之上，上有小路供遊人散步，山頂之處，駁住樂富配水庫休憩花園。公山坡上有墓碑，寫著民國六年立「侯王宮各古墓遷葬義⋯⋯」，據說係安置昔日九龍城侯王廟後山古墓。
都會公園嘅定位係東九龍嘅中央公園，所以會參考有「香港島中央公園」之稱嘅維多利亞公園，設有更多種類嘅康樂及休憩設施。都會公園嘅沿海部份就設計為海濱長廊，令公眾能夠接近維多利亞港。都會公園亦會設有林蔭大道，連接九龍城。
1964年夏季奧林匹克運動會聖火響希臘採集過之後，運去主辦地東京途中，響同年8月路經香港傳遞，係香港歷史上第一次迎嚟奧運聖火。香港政府為咗紀念呢項盛事，將九龍城啟德機場附近一個迴旋處公園改名做世運公園，仲將附近嘅街道改名做世運道。
啟德車站廣場，香港廣場同公園之一，喺九龍，行政上歸九龍城區，屯馬綫啟德站之上，因以為名。笪地係舊時啟德機場原址停機坪，英文則定名Kai Tak Station Square。現時只開咗第一期，二〇二一年十二月七號開張，歸康樂及文化事務署管。
啟德大道公園，香港公園之一，喺九龍，近啟德站，舊時啟德機場原址東北角，英文則定名Kai Tak Avenue Park。同啟德車站廣場相連，與住宅樓宇、商業大廈相雜。二〇二一年十二月七日開張，歸康樂及文化事務署管。
三軸呈弧曲，西北彎向東再彎西南，橫過一軸二軸，主要設施都喺上面。西北端貼住協調道，南端貼沐安街。同一軸相交之處，叫花花廣場。軸二軸之間，叫中央草坪，南端有遊樂場，設籃球場。廁所連育嬰室，喺南北兩端。健身站則零星散佈整軸。
宋王臺，係香港九龍城馬頭涌一塊石碑，相傳係為咗紀念南宋皇帝宋端宗趙昰同佢細佬趙昺流落當地而刻嘅，本來係一嚿大石響個山仔上面，後尾三年零八個月期間日軍要擴建啟德機場，炸咗個山仔，後人只好將大石遺骸整修成石碑。
土瓜灣遊樂場，香港公園之一，遊樂場之一，喺土瓜灣下鄉道六十六號，英文叫Tokwawan Recreation Ground。行政上歸九龍城區，康樂及文化事務署管。設施有硬地球場、籃球場、緩跑徑、健身徑，以及七人足球場。
青州街遊樂場，香港公園之一，遊樂場之一，喺紅磡青州街，英文叫Tsing Chau Street Playground。行政上歸九龍城區。設施有籃球場、排球場。雖然叫做青州街遊樂場，但係入口就喺鶴園里同和衷街。
一啲香港基督徒同教會將黃大仙區叫做慈黃區，嚟自對慈雲山同黃大仙兩個地方嘅合稱。喺2007年，有一個叫「全城更新」嘅機構喺大球場舉行全球禱告日，有一則禱文提到想將「黃大仙區」嘅名，改為較中性嘅「慈黃區」。
後來有啲網民發現，原來呢個名喺之前就已經有啲基督徒用，而基督教歌手高皓正亦曾經喺2012年喺社交媒體作出同樣嘅呼籲。雖然唔少基督徒支持，但有啲人就質疑，呢個名實在無謂而且不倫不類。又話就算改名，不如用「黃大仙區」嘅原名「竹園區」。
設施包括滾軸曲棍球場、五人足球場、看台、山頂亭、山頂公園、飛橋、觀景臺、網球場、手球場、籃球場、彩虹道羽毛球中心同天台網球場、體育館街市同熟食中心、石春路步行徑、棋檯、長者健體站、噴泉。而遊樂場其中一座建築物原本係香港小童群益會彩虹道圖書館，不過之後一直空置。
斧山公園嘅所在地本來係木屋區，因香港政府喺1988年5月要起大老山隧道而清拆，同諗住做休憩用途。市政局計劃將呢幅地闢為斧山公園，並配合鄰近嘅志蓮淨苑作仿唐公園嘅設計，工程嘅設計、建造同監督其後交由志蓮淨苑負責，並喺落成後營運公園，但擁有權歸政府全權所有，由康樂及文化事務署管轄。
黃大仙文化公園，香港一公園，喺九龍黃大仙，摩士公園一部份，夾喺東頭村道、大成街、大同街以及東泰里。原址為摩士二號公園苗圃，後尾黃大仙區民政事務總署撥款一千三百七十萬港圓，改建為庭園公園，於二〇〇八年十月啟用。
公園前身係1970年代開始用嘅牛池灣堆填區，堆填區關門大吉之後由環境保護署負責修復工程，2008年動工起公園，2009年8月開始開放。公園倚住座山嚟起，公園設施包括天然草地射箭場、中央草坪、迷宮花園同埋草本植物園等等，除天然草地射箭場外，公園所有設施都喺2010年9月16號開放。
蒲崗村道公園，香港公園之一，遊樂場之一，喺九龍鑽石山蒲崗村道，英文叫Po Kong Village Road Park。行政上歸黃大仙區。設施有草地球場、緩跑徑、健身徑、共融遊樂設施，以及人造草地足球場。
設施有草地球場、硬地球場、籃球場、排球場、滾軸溜冰場、兒童遊樂場、緩跑徑、健身徑、長者健體設施，以及一個七人人造草地足球場、兩個七人硬地足球場、三個籃球場兼排球場、一個滾軸溜冰場、兩個兒童遊樂場。重有緩跑徑、長者健體園地。
除咗康樂同體育活動，觀塘各界重會喺度舉辦唔同規模嘅文娛同節慶活動，其中以農曆新年前夕嘅觀塘區年宵市場最為人熟悉。遊樂場內兩個硬地足球場會佈置成年宵市場，提供約130個攤檔售賣年花、精品、雜貨等賀年用品，吸引來自觀塘不同社區嘅市民前來閒逛，場面熱鬧非常。
2009年11月9號起，配合觀塘游泳池重建，遊樂場大部份地方改建為游泳場館而需關閉5年，有關部門亦於2010年4月正式從公眾遊樂場地列表中將呢個場地剔除，同時新增偉樂街臨時足球場，作為補償遊樂場因重建而令區內缺少咗一個草地足球場。
當新場館落成後，會即時進入第二期工程，包括將舊嘅游泳池拆卸，並將原址及部份工地改建為觀塘遊樂場，重置大部份設施，及增設長者健體園地及緩跑徑，更貼近市民實際需要。施工期由2012年12月到2014年12月。
觀塘海濱公園，香港公園之一，遊樂場之一，喺觀塘海濱路八十號，英文叫Kwun Tong Promenade。行政上歸觀塘區，由康樂及文化事務署管。設施有表演場地，以及觀眾看台，有位二百，又有休憩草坪。公園開朝七晚十。
牛頭角公園，香港公園之一，遊樂場之一，喺九龍觀塘道一百九十九號，介乎東九文化中心同牛頭角下邨之間，英文叫Ngau Tau Kok Park。行政上歸觀塘區。設施有緩跑徑、健身徑、硬地球場。以及七人足球場，個場戶外免費，重有緩跑徑、健身徑。
坪石遊樂場係香港一公園同遊樂場，喺觀塘坪石彩石里，行政上歸觀塘區。設施有硬地球場、籃球場、門球場、網球場、羽毛球場、排球場、緩跑徑、健身徑同七人足球場，遊樂場有洗手間、更衣室同貯物櫃，33個收費停車場泊車位，有個傷殘人士專用車位。
晒草灣遊樂場，香港公園之一，遊樂場之一，喺九龍茜草灣，茜發道九十號，英文叫Sai Tso Wan Recreation Ground。行政上歸觀塘區。設施有草地球場、棒球場、緩跑徑、健身徑，以及十一人足球場。
，香港公園之一，遊樂場之一，喺觀塘秀明道二十號，英文叫Sau Ming Road Park。前身係舊時秀茂坪邨三十七到四十一座。公園二〇〇九年啟用，行政上歸觀塘區，康樂及文化事務署管。設施有硬地球場、籃球場、兒童遊樂場、長者健體設施、社區園圃，以及七人足球場、遊樂場有洗手間同更衣室。
藍田配水庫遊樂場係香港一公園同遊樂場，喺藍田德田街同平田街，行政上歸觀塘區。設施有硬地球場、手球場、緩跑徑、健身徑同七人足球場，遊樂場有戶外貯物籠，球場又做得手球場。公園開朝七晚十一，租用一個鐘計一節。
安秀道公園，香港公園之一，遊樂場之一，喺觀塘安秀道，介乎安達邨同安泰邨之間，英文叫On Sau Road Park。行政上歸觀塘區。設施有七人足球場、健體園地、緩跑徑、健身徑，以及健身設施八個。內設男女洗手間、更衣室同貯物櫃。
北區公園，香港公園之一，遊樂場之一，喺上水馬會道，英文叫North District Park，舊名北區中央公園。行政上歸北區。設施有公園、硬地球場、籃球場、排球場、手球場、緩跑徑、健身徑。以及七人足球場。
石湖墟遊樂場係位於香港新界上水石湖墟嘅一個公園，係上水最早建成公共休憩場所之一，早係1950年代尾石湖墟第二次重建後已經喺度。雖然歷嚟做過好多次翻新，不過佈局基本上都無改變，而家由康樂及文化事務署管理。
遊樂場位於石湖墟內核心地段，周圍有唐樓包圍，鄰近上水公共交通總站同龍琛路商住區，地理位置便利。因此呢度係區內使用率最高嘅球場之一，亦有大量居民喺呢度休息，而來往龍琛路同符興街行人會避免經過人多車多嘅街道，都會選擇直接穿過石湖墟遊樂場入面嘅籃球場。
1970年代，電視廣播喺香港逐漸興起，但當時大多數市民未有經濟能力買電視機，政府曾經喺石湖墟遊樂場入面嘅兒童遊樂場擺放一部細電視機，畀附近居民免費睇電視節目，以前居民只可以係有電視機嘅涼茶鋪或電器店舖門前面睇電視。
自2010年前後，香港水貨活動越來越普及，鄰近香港同內地邊境嘅上水首當其衝，石湖墟遊樂場南面同北面都有大量商鋪改為服務水貨活動爲主嘅藥房同化妝品店，附近街道成日俾水貨客搞到水泄不通，經常有水貨客喺遊樂場入面休息或者用廁所，令到人流更多。
每逢農曆新年前一星期，香港政府都會喺石湖墟遊樂場足球場同埋籃球場舉辦北區年宵市場，設置大約90個攤位，自從北區第一次舉辦年宵市場開始就喺石湖墟遊樂場舉行，到而家已經有幾十年歷史，一般嚟講足球場嗰邊係年花濕貨檔口，籃球場嗰邊以售賣賀年飾物同食品等乾貨爲主，雖然規模唔算大，但每年都會吸引大量區內居民入場選購應節貨品。
大頭嶺遊樂場，香港公園之一，遊樂場之一，喺上水大頭嶺，粉嶺公路天橋底，大頭嶺廻旋處分開東西兩邊，英文叫Tai Tau Leng Playground。行政上歸北區。設施有硬地球場，以及五人足球場。歸康樂及文化事務署管。
一鳴路公園，香港公園之一，遊樂場之一，喺粉嶺和合石，一鳴路同百和路交界，粉嶺官立中學側，英文叫Yat Ming Road Park。行政上歸粉嶺區。設施有狗公園、寵物公園、健體園灺、緩跑徑、健身徑、共融遊樂設施、兒童遊樂場，以及場內設有飲水機、蔭棚坐椅、長者健身設施、健身設施、洗手間、暢通易達洗手間、大草地、太極場。
廣福公園，香港公園之一，遊樂場之一，喺大埔廣進街，就近大埔公路同吐露港公路，隔大埔公路為廣福邨，英文叫Kwong Fuk Park。行政上歸大埔區。設施有草地球場、狗公園、寵物公園，以及十一人人造草地足球場。
馬窩路花園，香港公園之一，遊樂場之一，喺新界大埔，馬窩路二號，達運道邊，香港美國學𣐀同羅定邦中學側，近白橋仔，運頭塘邨對面，英文叫Ma Wo Road Garden。行政上歸大埔區。設施有主題花園、健身角，以及籃球場暨排球場兩個、健身區、卵石路步行徑、棋檯、男女洗手間同更衣室，以及育嬰室、通用洗手間，另有暢通易達洗手間、觸覺引路帶、凸字同觸覺平面圖，重有有蓋座椅。
大埔滘公園，香港一公園，喺大埔南面，大埔滘同松仔園之間山坡上，英文叫Tai Po Kau Park。北高南低，頂經大埔公路，底係大埔滘新圍。過公路有大埔滘自然護理區，沿公路西行，有松仔園停車場出入口，有大埔滘花園。
大埔舊墟遊樂場，香港公園之一，遊樂場之一，喺大埔嘅大埔太和路同汀角路交界，伸到去安慈路，英文叫Tai Po Old Market Playground。行政上歸大埔區。設施有籃球場、排球場，亦有公廁。